Κανονισμός (ΕΚ) αριθ. 558/2001 του Συμβουλίου της 19ης Μαρτίου 2001 για την παράταση μέχρι ενός έτους της χρηματοδότησης ορισμένων σχεδίων βελτίωσης της ποιότητας και της εμπορίας που έχουν εγκριθεί βάσει του τίτλου ΙΙα του κανονισμού (ΕΟΚ) αριθ. 1035/72 ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37, την πρόταση της Επιτροπής, τη γνώμη του Ευρωπαϊκού Κοινοβουλίου(1), τη γνώμη της Οικονομικής και Κοινωνικής Επιτροπής(2), Εκτιμώντας τα ακόλουθα: (1) Ο τίτλος IIα του κανονισμού (ΕΟΚ) αριθ. 1035/72 του Συμβουλίου, της 18ης Μαΐου 1972, περί κοινής οργανώσεως αγοράς στον τομέα των οπωροκηπευτικών(3), προέβλεπε ειδικά μέτρα προκειμένου να αντιμετωπισθεί η ανεπάρκεια των μηχανισμών παραγωγής και εμπορίας ορισμένων καρπών με κέλυφος και χαρουπιών. Η ενίσχυση παρέχεται στους οργανισμούς παραγωγών οι οποίοι έχουν λάβει ειδική αναγνώριση και έχουν υποβάλει σχέδιο που έχει εγκριθεί από την αρμόδια αρχή για τη βελτίωση της ποιότητας και της εμπορίας των προϊόντων τους. (2) Ο κανονισμός (ΕΟΚ) αριθ. 1035/72 καταργήθηκε από τον κανονισμό (ΕΚ) αριθ. 2200/96(4). Ωστόσο, όπως προβλέπεται στο άρθρο 53 του κανονισμού (ΕΚ) αριθ. 2200/96, τα δικαιώματα που έχουν αποκτήσει οι οργανώσεις παραγωγών κατ' εφαρμογή του τίτλου ΙΙα του κανονισμού (ΕΟΚ) αριθ. 1035/72, διατηρούνται μέχρις εξαντλήσεώς τους. (3) Η ειδική ενίσχυση που χορηγείται για την κατάρτιση και την εφαρμογή του σχεδίου βελτίωσης της ποιότητας και της εμπορίας, σύμφωνα με το άρθρο 14 δ παράγραφος 2 του κανονισμού (ΕΟΚ) αριθ. 1035/72, περιορίζεται σε χρονική περίοδο δέκα ετών. (4) Ένας ορισμένος αριθμός σχεδίων λήγει το 2000, εφόσον έχει συμπληρωθεί το δέκατο έτος. (5) Ο κανονισμός (ΕΚ) αριθ. 2200/96 προβλέπει ότι, η Επιτροπή υποβάλει στο Συμβούλιο έκθεση για τη λειτουργία του εν λόγω κανονισμού. Η εν λόγω έκθεση περιλαμβάνει αξιολόγηση των αποτελεσμάτων των ειδικών μέτρων σχετικά με τους καρπούς με κέλυφος και τα χαρούπια που εφαρμόστηκαν βάσει του τίτλου ΙΙα του κανονισμού (ΕΟΚ) αριθ. 1035/72 και μπορεί να προβλέπει περαιτέρω μέτρα ενίσχυσης. Μέχρι την εν λόγω ημερομηνία, οι εν λόγω οργανώσεις παραγωγών τα σχέδια βελτίωσης των οποίων έληξαν το 2000, και που συνεχίζουν να πληρούν τα κριτήρια αναγνώρισης, δύνανται να ζητήσουν τη συνέχιση της χρηματοδότησης των σχεδίων τους, στο πλαίσιο του προϋπολογισμού 2001. (6) Μόνο οι αιτήσεις ενίσχυσης σχετικά με τις εργασίες που πραγματοποιήθηκαν μέχρι τις 15 Ιουνίου 2001, λαμβάνονται υπόψη για χρηματοδότηση στο πλαίσιο του προϋπολογισμού 2001. (7) Για να απλοποιηθούν οι διοικητικές διαδικασίες, η ενίσχυση περιορίζεται, κατ' ανώτατο όριο, στις εκτάσεις για τις οποίες υποβλήθηκε αίτηση ενίσχυσης κατά το δέκατο έτος του σχεδίου. (8) Η προαναφερθείσα μέγιστη περίοδος του ενός έτους δεν επαρκεί για να ολοκληρωθούν οι εργασίες εκρίζωσης που ακολουθούνται από μεταφύτευση ή/και μετατροπή της ποικιλίας. Η μέγιστη ενίσχυση ανά εκτάριο θα πρέπει, επομένως, να καταβάλλεται για άλλες εργασίες, σύμφωνα με το άρθρο 2 παράγραφος 1 τρίτο εδάφιο και παράγραφος 2 του κανονισμού (ΕΟΚ) αριθ. 790/89 του Συμβουλίου, της 20ής Μαρτίου 1989, για τον καθορισμό της κατ' αποκοπήν συμπληρωματικής ενίσχυσης για τη σύσταση οργανώσεων παραγωγών καθώς και του ανώτατου ορίου της ενίσχυσης για τη βελτίωση της ποιότητας και της εμπορίας στον τομέα των καρπών με κέλυφος και χαρουπιών(5), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι αναγνωρισμένες οργανώσεις παραγωγών που έχουν αναλάβει την παραγωγή και την εμπορία καρπών με κέλυφος ή/και χαρουπιών, σύμφωνα με το άρθρο 14α του κανονισμού (ΕΟΚ) αριθ. 1035/72 και των οποίων τα σχέδια βελτίωσης της ποιότητας και της εμπορίας εγκρίθηκαν το 1990, μπορούν να ζητήσουν τη συνέχιση της χρηματοδότησης των σχεδίων τους για μέγιστη περίοδο ενός ακόμη έτους, υπό την επιφύλαξη των κανόνων που καθορίζονται στον παρόντα κανονισμό. Άρθρο 2 Η ενίσχυση καταβάλλεται μόνο για τις εκτάσεις για τις οποίες υποβλήθηκε αίτηση ενίσχυσης, για το δέκατο έτος του σχεδίου, και περιορίζεται σε μέγιστο ποσό 241,50 EUR ανά εκτάριο, σύμφωνα με το άρθρο 2 παράγραφος 1 τρίτο εδάφιο και παράγραφος 2 του κανονισμού (ΕΟΚ) αριθ. 790/89. Η ενίσχυση εφαρμόζεται για μέγιστη διάρκεια ενός έτους που έπεται αμέσως της ημερομηνίας λήξης του δεκάτου έτους του σχεδίου και, το αργότερο, μέχρι τις 15 Ιουνίου 2001. Οι αιτήσεις για την παράταση της χρηματοδότησης σχεδίου σύμφωνα με το άρθρο 1, ισοδυναμούν με την αποδοχή, εκ μέρους της οργάνωσης παραγωγών, να εφαρμόσουν το σχέδιό τους, όπως αυτό εγκρίθηκε για το δέκατο έτος, για μέγιστη περίοδο ενός ακόμη έτους. Άρθρο 3 Οι κανόνες εφαρμογής που ισχύουν για το δέκατο έτος, εφαρμόζονται, τηρουμένων των αναλογιών, για τη συμπληρωματική περίοδο που αναφέρεται στο άρθρο 1. Εφόσον είναι ανάγκη, τα μέτρα θεσπίζονται σύμφωνα με τη διαδικασία που προβλέπεται στο άρθρο 46 του κανονισμού (ΕΚ) αριθ. 2200/96. Άρθρο 4 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 19 Μαρτίου 2001.

[Source: multi_eurlex | Tokens: 4492]